**Julie Payette** CQ (s. 20. lokakuuta 1963 Montreal, Quebec, Kanada) on Kanadan avaruusjärjestön (CSA) entinen astronautti, joka toimi Kanadan kenraalikuvernöörinä vuosina 2017–2021.

Payette on kanadanranskalainen, joka puhuu sujuvaa ranskaa ja englantia. Hän puhuu myös espanjaa, saksaa, italiaa ja venäjää. Hän oli naimisissa montrealilaisen insinöörin François Brissetten kanssa. Nykyinen puoliso Billie Flynn on koelentäjä ja Kanadan puolustusvoimien entinen upseeri. Payettella on kaksi poikaa. Payette soittaa pianoa ja on muun muassa laulanut Montrealin sinfoniaorkesterin kanssa. Payette on osallistunut aikaisemmin avaruussukkulalento STS-96:lle. Hän on viettänyt yli 25 päivää avaruudessa. Payette on CSA:n johtava astronautti ("chief astronaut") ja osallistui viimeksi avaruussukkulalento STS-127:lle. Hän työskenteli lennon STS-121 lennonjohdossa Houstonissa CAPCOMina.

Koulutus
--------

Payette kävi peruskoulua ja toista astetta Montrealissa. Vuonna 1982 hän suoritti International Baccalaureate Diploma -tutkinnon ("IB-lukion") kansainvälisessä Atlantic Collegessa Etelä-Walesissa. Hän suoritti Bachelor of Engineering tutkinnon cum laudella McGill Universityssä 1986 ja Master of Applied Science tutkinnon Toronton yliopistossa 1990.

Ura insinöörinä
---------------

Vuosina 1986–1988 Payette työskenteli järjestelmäinsinöörinä IBM Kanadan Science Engineering osastossa, 1988–1990 jatkotutkinto-opiskelijana Toronton yliopistossa tietokonearkkitehtuuriprojektissa ja opetustehtävissä ("teaching assistant"). Vuoden 1991 alusta Payette työskenteli IBM:n tutkimuslaboratoriossa Zürichissä, Sveitsissä vuoden vierailevana tutkijana. Palattuaan Kanadaan tammikuussa 1992 hän liittyi Bell-Northernin tutkimusosastoon Montrealissa vastuunaan projekti, missä tutkittiin puhelinta käyttävää tietokoneavusteista puheentunnistusta.

Ura astronauttina
-----------------

Julie Payette.
Payette valittiin yhdeksi neljästä CSA:n astronautista 5 330 hakijan joukosta kesäkuussa 1992.

Valmistautuakseen avaruuslennolle Payette hankki itselleen ansiolentäjän lupakirjan ja vietti 120 tuntia tutkimusoperaattorina lyhytkestoisen painottomuuden tilan aiheuttavassa lentokoneessa. Huhtikuussa 1996 Payette hankki kelpoisuuden yhden ilmakehän syvänmeren sukelluspuvun käyttäjäksi. Payette lensi CT-114 Tutor sotilassuihkukoneella Kanadan sotilastukikohta Moose Jaw'ssa, Saskatchewanissa helmikuussa 1996. Hän hankki sotilaallisen mittarilentokelpuutuksen vuonna 1997. Payettella on yli 1 300 lentotuntia, joista 450 tuntia suihkukoneella.

Payette lensi avaruussukkula Discoverylla lennolla STS-96 27. toukokuuta – 6. kesäkuuta 1999 tehtäväspesialistina. Miehistö suoritti ensimmäisen sukkulan manuaalisen telakoitumisen Kansainväliseen avaruusasemaan (ISS) ja kuljetti neljä tonnia tarvikkeita asemalle. Discoverylla Payette vastasi tehtäväspesialistina avaruusaseman järjestelmistä ja käytti muun muassa kanadalaista robottikäsivartta Canadarmia kiertoradalla. Payette osallistui ensimmäisenä kanadalaisena ISS:n kokoonpanolennolle ja siirtyi ensimmäisenä kanadalaisena ISS:lle.

Payette vieraili ISS:llä uudestaan tehtäväspesialistina 17. heinäkuuta 2009 lähtien avaruussukkula Endeavourin lennolla STS-127. Ensimmäistä kertaa kaksi kanadalaista (Robert Thirsk toisena ISS:llä) oli yhtä aikaa avaruudessa.

Ura kenraalikuvernöörinä
------------------------

Pääministeri Justin Trudeau ehdotti Payettea kenraalikuvernööriksi heinäkuussa 2017. Hänen valintaansa kiiteltiin laajasti huolimatta siitä, että virkaan pyrittiin alun perin saamaan joku Kanadan alkuperäisväestön edustaja.. Kun Trudeau oli valinnut Payetten virkaan, tämä joutui välittömästi skandaalin kohteeksi: Payette oli pyytänyt yhdysvaltalaista tuomioistuinta salaamaan asiakirjat koskien Payetten ja tämän ex-miehen Billie Flynn avioeroa.

Payette jätti eronpyyntönsä kenraalikuvernöörin virasta tammikuussa 2021, kun ulkopuolisessa selvityksessä hänen väitettiin syyllistyneen työpaikkakiusaamiseen muun muassa väheksymällä, haukkumalla ja nöyryyttämällä alaisiaan julkisesti.

Muuta
-----

Payette toi seitsemän muun henkilön mukana olympialipun stadionille vuoden 2010 talviolympialaisissa Vancouverissa.

Kunnianosoitukset
-----------------

* Order of Canada (2017)
* Kanadan sotilasmeriittien ritarikunta
* Kanadan poliisivoimien ansioritarikunta
* Ordre national du Québec (2000)
* Kanadan asevoimien ansiomerkki

Galleria
--------

* Payette'n henkilökohtainen vaakunaPayette'n henkilökohtainen vaakuna
* Payette ja Ukrainan presidentti Petro Porošenko vuonna 2018.Payette ja Ukrainan presidentti Petro Porošenko vuonna 2018.
* STS-127 -avaruuslennon ryhmäkuvaSTS-127 -avaruuslennon ryhmäkuva

Lähteet
-------

1. ↑  Pauliina Grym: Astronautti Julie Payette nousee Kanadan uudeksi kenraalikuvernööriksi *Yle*.  13.7.2017. Viitattu 24.9.2017.
2. ↑  Incoming Governor General Julie Payette meets with Queen for the first time *The Star*.  20.9.2017. Viitattu 24.9.2017.
3. 1 2  Official CSA Bio
4. 1 2  Official NASA Bio
5. ↑  Julie Payette | Biography & Facts *Encyclopedia Britannica*. Viitattu 21.4.2021. (englanniksi)
6. ↑  Inventive Women Biographies: Julie Payette (Arkistoitu – Internet Archive)
7. ↑  NASA: NASA Assigns Crews for STS-127 and Expedition 19 Missions NASA. Viitattu February 11 2008.
8. ↑  Julie Payette praised as PM names her next Governor General *CTVNews*.  13.7.2017. Viitattu 21.4.2021. (englanniksi)
9. ↑  Governor general-designate Julie Payette drops bid to keep divorce records sealed *cbc.ca*.  21.8.2017. Viitattu 21.4.2021. (englanniksi)
10. ↑  Payette stepping down as governor general after blistering report on Rideau Hall work environment *CBC News*.  21.1.2021. Viitattu 30.3.2021. (englanniksi)
11. ↑  Julie Payette: Canada governor general quits amid bullying claims *BBC News*.  22.1.2021. Viitattu 30.3.2021. (englanniksi)
12. ↑  Incoming Governor General Julie Payette meets with Queen for the first time *thestar.com*.  20.9.2017. Viitattu 15.4.2021. (englanniksi)
13. 1 2  Canada Gazette – Governor General Proclamation *canadagazette.gc.ca*.  2.10.2017. Viitattu 15.4.2021.
14. ↑  Julie Payette – Ordre national du Québec *www.ordre-national.gouv.qc.ca*. Viitattu 15.4.2021.
15. ↑  Wearing the Canadian Forces Uniforms *The Governor General of Canada*.  29.11.2016. Viitattu 15.4.2021.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Julie Payette**.
* Nauhoitettu kysymyksiä/vastauksia Julie Payetten kanssa (Arkistoitu – Internet Archive) NASA:n Astronaut Flight Lounge — Valitse "Julie Payette" "Astronauts" kohdasta

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Julie Payette 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa

 |
|  |
| Muut | 
* IdRef

 |

 |